गोगोम बिफा! नै जोंनि अनज्लायनायनि नेरसोन नोंसाज्लाया गाबोन इन्जिनियारनि मोनसे गिदिर साख्रियाव जयेन लाहैसिगोन। नोंनि आंनि मिजिंआ जाफुंबाय। नों दङमोनब्ला दा गामियाव, अफिस‌आव मिनि खुसियै साह कापसे एबा जौ खुरैसे लोंहोनो हागौमोन। रसग’ल्ला एबा बेदर खाजि जाहोनो हागौमोन। जों सानैनि गिबि फिसा हौवाया इन्जिनियार जासे जानानै एम.बि.ए.बो उथ्रिबाय। मुम्बाइनि ‘बम्बे हाइ’ होननाय लैथो गेजेरनि थाव दिहुनग्रायाव अ.एन.जि.सि.नि गिदिर साख्रि लानानै थांनो थियारि जाबाय। जोंनि फिसा हिनजाव उन्दैआबो दा इंराजि आयदायाव एम.ए. फरायगासिनो दं। नों सोरगोआव दं ना फाथालाव, जेरावखि थाया जोंनि फिसाफोर‌आ जाहाथे खैफोद आफोदफोराव गोग्लैबाया बेनि फारसे नोजोर होलायदो। रुखु-रुखु गाबनानै एलबामखौ दोनग्रा जायगायाव एब्रेनानै दोनहरफिनबाय माइनाव‌आ। बेनिफ्राय गोख्रै मेगन-मोखां हुगारस्रांबाय। नङाब्ला फिसाजो-फिसाज्लाया दानो ‘मानो दाबो उन्दुवाखै’ होननानै सोंफैगोन।